**Skjern Bank A/S**

**Generalforsamling 03.03.2025**

**Talepapir Skjern Bank A/S generalforsamling i Ringkøbing-Skjern Kulturcenter i Skjern**

Mit navn er Anders Nørskov. Jeg fremsender dette indlæg som repræsentant for Dansk Aktionærforening, der varetager private investorers interesser i Danmark. Jeg er selv aktionær i banken. I dag har jeg to spørgsmål med til ledelsen.

Allerførst et stort tillykke til alle i Skjern Bank med det super flotte regnskab for 2024, som er bankens suverænt bedste resultat. Også en tak til bestyrelsen, som indstiller, at der både betales udbytte og startes aktietilbagekøb. Det var en glædelig overraskelse efter udtalelserne på sidste års generalforsamling, at vi nu kan forvente mere omsætning i bankens aktie på Fondsbørsen.

Af årets højdepunkter i og omkring banken hæfter jeg mig især ved, at udlånene i banken steg, men heldigvis med normale 3,5% mod sidste års 23%, Nykredit ønsker med tilbud om køb af SparNord Bank en større andel af bankmarkedet, samt at Netcompany har købt SDC og ønsker vækst på datacenter området for finans. Men også at den nye EU kommission vil reducere EU-bureaukratiet.
(Tidligere ECB chef Mario Draghi vurderer EU's rapporteringskrav svarer til 45% told på varer og 110% på tjenesteydelser – altså væsentligt mere end USA’s niveau for trusler om told. Draghi udtaler sig måske som økonom med konkrete beregninger eller som politiker, hvor overdrivelse fremmer forståelsen for graden af EU’s benspænd for erhvervslivet).

Jeg noterer også, at de væsentligste faktorer i bankens strategi: uændret fastholdelse Skjern Bank som selvstændig bank med høj medarbejdertilfredshed, kundetilfredshed og indtjening i toppen af sektoren alle er opfyldt. Forrentningen af egenkapitalen er ned fra ekstreme 24% sidste år til nu 22%. Det er stadig meget højt, og stadig ikke noget der får nævneværdig omtale i erhvervspressen, som uændret fokuserer på hovedbankerne og deres 10-12-14% forrentning af egenkapitalen. I Skjern Bank fortsætter I ufortrødent med at forbedre boniteten af udlånsporteføljen og holder stadig hver af de traditionelt mest eksponerede kreditbrancher – landbrug og fast ejendom – under 10%.

Skjern Bank deltager i Bankdata-samarbejdet, hvor Jyske Bank i 2012 kom med på systemerne. Det gav dengang Bankdata-bankerne en 40% IT-besparelse. Sparekassernes SDC er for nylig solgt til IT-virksomheden Netcompany, som ønsker at udvikle IT-ydelserne til finanssektoren i Skandinavien.

Spørgsmål 1
Kan man forestille sig et besparelsespotentiale af samme størrelsesorden som i 2012, da Jyske Bank gik ind i Bankdata-samarbejdet, hvis Bankdata og SDC /Netcompany går sammen?
(Sidste år nævnte jeg, at IT-udgifterne er 45% af lønsummen, i år er det 47,5%. Løn er steget 10% og IT 15%. IT udgifterne er op fra 52 mio kr til 60 mio kr )

Svar:
Når sparekasserne har solgt SDC til Netcompany, er forretningen ændret fra at være foreningsbaseret til at være driftsøkonomisk i traditionel forstand med krav om indtjening af overskud fra IT aktiviteterne. I Bankdata er det fortsat en forening, som kun forsøger at møde medlemmernes behov billigst muligt – dvs. uden overskudskrav.

Det er spændende at læse, hvordan banken gør brug af kunstig intelligens i forbindelse med kundebetjening og i kampen mod hvidvask, og man får en klar fornemmelse af, at AI /kunstig intelligens allerede nu er blevet et uundværligt hjælperedskab, selvom AI kun er i sin vorden og meget mere hurtigt er på vej.

ESG rapporten er som sidste år igen et meget imponerende værk, og banken fortjener igen stor ros for indsatsen. Det går som en rød tråd igennem rapporten, at nøglen hele tiden er data. Data som antal medarbejdere, sygedage og gennemsnitsalder bygger på konkrete, tilgængelige målbare data. Men mange tal – f.eks. data om CO₂ udslip – er fastsat skønsmæssigt. Enten af banken eller bl.a. af LOPI (bankens brancheforening LOkale PengeInstitutter). Andre data stammer fra Finansdanmark og Forum for Bæredygtig Finans. I takt med større viden kan skønnene ændre sig, og dermed skrider muligheden for at sammenligne fra år til år.

Spørgsmål 2
Genkender Skjern Bank opfattelsen af, at EU’s rapporteringskrav mere har karakter af et betydeligt benspænd for banken end at tilføre værdi til processen med meget detaljeret og omfangsrig ESG-rapportering?
(eller med andre ord, at de investerede ressourcer i rapportering står ikke i et rimeligt forhold til nytteværdien som udtrykt af Mario Draghi)

Svar:
Svært at vurdere hvor meget det koster, men EU krævet rapportering er krævende, og den danske tradition om at overimplementere er krævende og dyr.

Til slut tillykke med endnu et særdeles flot resultat.